ธปท.เตือนรัฐหนี้พุ่ง60%
ถ้ามือเติบขาดดุลงบประมาณ ต่อเนื่อง 2.4% อีก 7 ปีถึงแน่
15 มี.ค. 2555

ถ้ามือเติบขาดดุลงบประมาณ ต่อเนื่อง 2.4% อีก 7 ปีถึงแน่
ธปท.หวั่นอนาคตในอีก 7 ปีข้างหน้าหนี้สาธารณะสูงเกิน 60% ของจีดีพี
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า เป็นห่วงเรื่องการขาดดุลงบประมาณของรัฐบาล หากขาดดุลต่อเนื่องในระดับ 2.4% ของ (ผลิตภัณฑ์มวลรวมในประเทศ) จีดีพี นาน 7-8 ปี จากนี้ไปก็อาจจะทำให้หนี้สาธารณะไทยสูงเกิน 60% ของจีดีพีได้
ผู้ว่าการ ธปท. กล่าวว่า เข้าใจถึงการก่อหนี้เพิ่มของรัฐบาลถือว่ายังเป็นเรื่องจำเป็นในช่วง 2 ปีนี้ เนื่องจากเป็นการก่อหนี้เพื่อใช้ในการบริหารจัดการน้ำเพื่อป้องกันน้ำท่วมของประเทศ แต่เมื่อความจำเป็นดังกล่าวหมดไปรัฐบาลควรทยอยปรับการขาดดุลงบประมาณลง โดยในปีงบประมาณ 2556 การขาดดุลควรอยู่ในกรอบ 3 แสนล้านบาท และทยอยลดลงเพื่อเข้าสู่สมดุลการจัดทำงบประมาณในระยะต่อไป
“แม้ปัจจุบันจะมีความจำเป็นที่ต้องใช้จ่ายมากขึ้น แต่รัฐบาลควรจะคิดในเรื่องการหารายได้เพิ่มด้วย เช่น การเพิ่มภาษีบางประเภท เพื่อให้รายได้สอดคล้องกับการใช้จ่าย และในการชี้แจงตัวเลขหนี้สาธารณะก็ควรทำอย่างโปร่งใส” นายประสาร กล่าว
ขณะเดียวกันสถาบันการเงินของรัฐและรัฐวิสาหกิจ หากมีภาระหรือหนี้ที่เกิดขึ้นจากนโยบายรัฐก็ควรแสดงอย่างโปร่งใสด้วย 
นายประสาร กล่าวต่อไปว่า เชื่อว่าการใช้จ่ายที่เกิดขึ้นของภาครัฐ รวมทั้งนโยบายการเงิน ซึ่งอัตราดอกเบี้ยนโยบายในปัจจุบันอยู่ในระดับต่ำกว่าเงินเฟ้อ การดูแลสภาพคล่องในระบบให้มีเพียงพอที่จะช่วยปล่อยสินเชื่อเข้าสู่ระบบไปพื้นฟูภาคธุรกิจหลังน้ำท่วม 
รวมทั้งโครงการสินเชื่อดอกเบี้ยต่ำพิเศษ (ซอฟต์โลน) 3 แสนล้านบาท ดอกเบี้ย 3% ซึ่งขณะนี้ ธปท.ได้ทยอยปล่อยเงินให้สถาบันการเงินแล้วนั้น จะช่วยลดภาระของประชาชนและผู้ประกอบการให้ได้ใช้เงินทุนต้นทุนต่ำกว่าตลาดไปใช้ในการฟื้นฟูหลังน้ำท่วม เป็นการช่วยให้เศรษฐกิจในระยะต่อไปขยายตัวได้อย่างต่อเนื่อง
ผู้ว่าการ ธปท. กล่าวด้วยว่า ที่เคยหารือระหว่าง ธปท.สำนักงบประมาณ สำนักงานพัฒนาการเศรษฐกิจและสังคมแห่งชาติ (สศช.) และกระทรวงการคลัง ก็เข้าใจตรงกันว่า จะทยอยปรับลดการขาดดุลงบประมาณลง เพื่อรักษาวินัยทางการคลัง 
รัฐบาลเองก็ต้องพิจารณาให้ดีในการใช้จ่าย การลงทุนในระยะนี้และระยะต่อไปด้วยว่า ควรจะลงทุนในโครงการที่เพิ่มศักยภาพของประเทศ ลงทุนให้มีผลกลับคืนมา แทนที่จะใช้จ่ายไปโดยไม่ได้ผลในระยะยาว